KIRJALLINEN KYSYMYS P-2352/01

esittäjä(t): Carlos Carnero González (PSE) neuvostolle

(3. elokuuta 2001)

Aihe: G8-maiden huippukokouksen aikaiset tapahtumat Genovassa

Genovassa järjestetyn G8-maiden huippukokouksen aikaiset tapahtumat, joiden valitettavana ja dramaattisena seurauksena yksi henkilö kuoli, monia loukkaantui ja aineellista omaisuutta vahingoittui, ovat aiheuttaneet aaltoilevaa ja perusteltua levottomuutta Euroopan kansalaisissa. Genovassa ja aiemmin Göteborgissa järjestettyjen mielenosoituksien väkivaltaisten osallistujien sopimaton käyttäytyminen on ehdottomasti tuomittavaa. Siksi onkin todettava, että eurooppalaisessa demokratiassa on löydettävä asianmukaisia malleja, joilla taataan kansalaisille vapaa ja rauhanomainen tapa ilmaista itseään, ja estettävä Silvio Berlusconin hallituksen kaltaiset kielteiset toimintatavat näiden tapahtumien yhteydessä.

Aikooko neuvosto keskustella aiheesta ja tarvittaessa hyväksyä yhteisiä toimia, joilla ohjataan tulevaisuudessa pidettävien eurooppalaisten tai kansainvälisten huippukokousten yhteydessä järjestettäviä mielenosoituksia siten, että samanaikaisesti taataan oikeus mielenosoitukseen ja eristetään väkivaltaiset osallistujat lainvalvontaviranomaisten suhteettomia tai umpimähkäisiä toimia välttäen?

Vastaus

(29. marraskuuta 2001)

1. Neuvosto pahoittelee Genovan tapahtumia G8-maiden huippukokouksen yhteydessä ja tuomitsee niiden henkilöiden toiminnan, jotka käyttävät väärin demokraattista oikeutta vapaaseen mielipiteenilmaisuun ja rauhanomaiseen kokoontumiseen.

2. Neuvosto on täysin tietoinen arvoisan parlamentin jäsenen esille ottamista ongelmista. Kesäkuussa 2001 Göteborgissa kokoontuneen Eurooppa-neuvoston jälkeen neuvosto ja jäsenvaltioiden hallitusten edustajat hyväksyivät 13. heinäkuuta 2001 Eurooppa-neuvoston kokousten ja muiden vastaavien tilaisuuksien turvallisuutta koskevat päätelmät (10608/01 Presse 281).

3. Kyseisissä päätelmissä korostetaan, että vapauteen, turvallisuuteen ja oikeuteen perustuvalla alueella kansalaisilla on oltava oikeus ilmaista vapaasti mielipiteensä ja kokoontua rauhanomaisesti ja käyttää näitä oikeuksia olosuhteissa, joissa heidän oma turvallisuutensa tai muiden kansalaisten tai omaisuuden turvallisuus ei ole uhattuna.

Päätelmissä muistutetaan yleisten mielenosoitusten järjestäjien ja isäntämaan viranomaisten välisen rakentavan vuoropuhelun tärkeydestä sekä läheisten kansainvälisten yhteyksien ylläpitämisen tärkeydestä sen varmistamiseksi, että mielenosoituksia eivät hyödynnä tai käytä väärin muut tahot, joiden tarkoitus on syyllistyä yksin tai yhdessä väkivallantekoihin, ja korostetaan mahdollisuuksia, joita tarjoavat Euroopan unionissa voimassa olevat oikeudelliset välineet ja perustetut elimet erityisesti vuonna 1990 Schengenin sopimuksen soveltamisesta tehty yleissopimus(1), yhteinen toiminta, jonka neuvosto hyväksyi vuonna 1997 yhteistyöstä yleisen järjestyksen ja turvallisuuden alalla(2), sekä eurooppalaisen rikoksentorjuntaverkoston perustamisesta vuonna 2001 tehty päätös(3).

4. Neuvosto ja jäsenvaltioiden hallitusten edustajat totesivat 13. heinäkuuta 2001 antamissaan päätelmissä, että isäntämaa on vastuussa yleisen järjestyksen ja turvallisuuden ylläpidosta ja että seuraavat toimenpiteet voivat auttaa vähentämään vakavien yleiseen järjestykseen kohdistuvien häiriöiden vaaraa:

a) poliisiyhteistyö (pysyvät kansalliset yhteyspisteet, yhteyshenkilöiden ja EU:n poliisipäälliköiden toimintaryhmän käyttö, Europolin toimivallan mahdollinen laajentaminen, Euroopan poliisiakatemian järjestämä koulutus),

b) tietojen vaihto kunnioittaen henkilötietojen suojaa,

c) rajojen ylittämistä koskevat toimenpiteet,

d) oikeudellinen yhteistyö (Euroopan oikeudellisen verkoston suoran yhteistyön edistäminen)

e) tapahtuman järjestämistä koskevat toimenpiteet (yhteisen viestintämenetelmän kehittäminen mielenosoitusten järjestäjien kanssa, jotta varmistettaisiin, etteivät väkivaltaiseen toimintaan pyrkivät ryhmät käytä hyväkseen laillisia mielenosoituksia).

5. Laekenissa joulukuussa 2001 pidettävää Eurooppa-neuvoston kokousta ja tulevia eurooppalaisia tai kansainvälisiä huippukokouksia silmällä pitäen neuvosto on vakuuttunut siitä, että voimassa olevien oikeudellisten välineiden ja edellä mainittujen, yleisten mielenosoitusten järjestämistä koskevien toimenpiteiden avulla varmistetaan oikeus osoittaa mieltä ja vähennetään vakavien yleiseen järjestykseen kohdistuvien häiriöiden vaaraa.

(1) EYVL L 239, 22.9.2000, s. 19.

(2) EYVL L 147, 5.6.1997, s. 1.

(3) EYVL L 153, 8.6.2001, s. 1.